Tesla fordobler antallet af ladestationer i Danmark

Om det skyldes planerne om at åbne Supercharger-ladestationerne for andre bilmærker, vides ikke, men Tesla har i den grad skruet op for udvidelsen af Supercharger-netværket. Ikke bare i et store udland, men sandelig også herhjemme. Inden for bare et år vil der blive åbnet 13 nye ladestationer i Danmark – det er mere end en fordobling i forhold til i dag.

Samtidig søger Tesla masser af nye medarbejdere, der skal hjælpe med opbygningen. Herhjemme har Tesla 14 nye jobopslag.

Allerede inden årsskiftet vil der være Supercharger-stationer i Hørsholm, Kolding, Kastrup og Odense. De efterfølges af stationer i Aalborg, Aarhus, Maribo og Thisted i løbet af første kvartal 2022. Herunder kan du se en liste over hvor de 13 nye stationer skal ligge og hvornår de forventes åbnet:

Aalborg | Q1 2022
Aabenraa | Q2 2022
Aarhus Central | Q1 2022
Esbjerg | Q2 2022
Hørsholm | Q4 2021
Kolding | Q4 2021
København C | Q2 2022
København Nord / Lyngby | Q2 2022
København Syd / Kastrup | Q4 2021
Maribo | Q1 2022
Odense | Q4 2021
Randers Vest | Q2 2022
Thisted | Q1 2022

(Kilde: Tesla)

Tesla har naturligvis også opdateret sit kort med stationerne. På billedet nedenfor er de eksisterende stationer røde og de planlagte er grå.

Tesla har i skrivende stund 2.984 aktive Supercharger-stationer over hele verden med 25.100 individuelle ladepunkter. Det er en stigning på henholdsvis 80 og 45 procent på bare et år.

Hvis det skyldes Teslas planer om at åbne for andre bilmærker, er der et par ladeoperatører, der kan forvente strid konkurrence indenfor de kommende år …

I USA er Tesla for nyligt begyndt at opgradere Supercharger V3-netværket, så de leverer op til 300 kW (mod tidligere 250 kW). Der er to Supercharger V3 ladestationer i Danmark – den seneste blev åbnet på Sjælland i starten af juli. Det vides ikke om de kommende stationer også vil blive V3, eller vi må “nøjes” med 250 kW.

Tesla fordobler antallet af ladestationer i Danmark