Her driver Tesla 84 lynladere uden forbindelse til elnettet

Tesla har netop åbnet en Supercharger-station i Californien, der bogstaveligt talt går sin egen vej – uden at være koblet på elnettet. I stedet er den gigantiske ladepark i Lost Hills udstyret med ti enorme batteripakker og et hav af solceller, der sammen sørger for, at strømmen flyder til de 84 ladestandere døgnet rundt. Uden et eneste stik i jorden.

Det lyder som science fiction, men det er i høj grad virkelighed. Med ti Megapacks – Teslas egne containerstore batterier, som hver især kan lagre 3,9 megawatt-timer – råder stationen over hele 39 megawatt-timer ren, lagret energi. Nok til at holde selv sultne elbiler mættede i timevis.

Solcellerne i området sørger for at oplade batterierne i løbet af dagen, og herefter kan bilister tappe strøm direkte fra lageret, uden at belaste det almindelige elnet. Ifølge Tesla betyder det ikke bare grøn strøm – men også hurtigere opbygning af ladestationen. Hele projektet tog blot otte måneder fra start til slut, netop fordi man slap for at vente på traditionelle eltilslutninger.

Stationen er dog kun første fase. Inden nytår skal den udvides til hele 184 ladepladser, hvilket vil gøre den til verdens største Tesla Supercharger-park. Om den også i udvidet form bliver helt selvforsynende, har Tesla endnu ikke afsløret.

Den nuværende rekord for Teslas største ladeanlæg ligger i Barstow – også i Californien – med 120 ladestandere. Til sammenligning er den største Tesla-station i Danmark Supercharger-anlægget i Kliplev, Sønderjylland, der med sine 48 lynlader-standere ikke bare er landets største, men så vidt vides også den største i Europa.

Med projektet i Lost Hills peger Tesla mod en fremtid, hvor elbilernes ladeinfrastruktur i stigende grad bliver uafhængig af de gamle elnet. Og hvor solen – kombineret med gigantiske batterier – kan drive selv de største strømkrævende anlæg.

Det er måske ikke fremtiden for alle stationer. Men det er et vink med en solcelle til, hvor Tesla ser udviklingen bevæge sig hen.

Her driver Tesla 84 lynladere uden forbindelse til elnettet